Document ID: 32010R0082

KOMISSION ASETUS (EU) N:o 82/2010,
annettu 28 päivänä tammikuuta 2010,
niiden ilma-alusten käyttäjien luettelosta, jotka harjoittivat direktiivin 2003/87/EY liitteessä I tarkoitettua ilmailutoimintaa 1 päivänä tammikuuta 2006 tai sen jälkeen, ja hallinnoivan jäsenvaltion yksilöimisestä kunkin ilma-aluksen käyttäjän osalta annetun asetuksen (EY) N:o 748/2009 muuttamisesta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon kasvihuonekaasujen päästöoikeuksien kaupan järjestelmän toteuttamisesta yhteisössä ja neuvoston direktiivin 96/61/EY muuttamisesta 13 päivänä lokakuuta 2003 annetun Euroopan parlamentin ja neuvoston direktiivin 2003/87/EY (1) ja erityisesti sen 18 a artiklan 3 kohdan a alakohdan,
sekä katsoo seuraavaa:
(1)
Ilmailutoiminta sisältyy Euroopan unionissa toteutettavaan kasvihuonekaasujen päästöoikeuksien kaupan järjestelmään direktiivin 2003/87/EY, sellaisena kuin se on muutettuna direktiivillä 2008/101/EY (2), perusteella.
(2)
Komission asetuksessa (EY) N:o 748/2009 (3) vahvistetaan luettelo ilma-alusten käyttäjistä, jotka harjoittivat direktiivin 2003/87/EY liitteessä I tarkoitettua ilmailutoimintaa 1 päivänä tammikuuta 2006 tai sen jälkeen.
(3)
Asetuksella (EY) N:o 748/2009 vahvistetun ilma-alusten käyttäjien luettelon tarkoituksena on keventää ilma-alusten käyttäjien hallinnollista taakkaa nimeämällä kullekin ilma-aluksen käyttäjälle yksi vastuujäsenvaltio, jolloin kukin ilma-aluksen käyttäjä tietää, mikä jäsenvaltio sitä hallinnoi, ja kukin jäsenvaltio tietää, mitä ilma-alusten käyttäjiä sen on hallinnoitava.
(4)
Kuuluminen unionin päästökauppajärjestelmään ja siten myös velvoite palauttaa oikeuksia perustuu direktiivin 2003/87/EY liitteessä I tarkoitetun ilmailutoiminnan harjoittamiseen eikä riipu siitä, mainitaanko ilma-aluksen käyttäjä komission asetuksella (EY) N:o 748/2009 vahvistetussa luettelossa.
(5)
Eräät ilma-alusten käyttäjät jättävät lentosuunnitelmansa ja maksavat reittimaksunsa hallinnointi- tai palveluyhtiöiden välityksellä. Lentosuunnitelmassa mainitaan näin ollen usein hallinnointi- tai palveluyhtiön ICAO-tunnus (Kansainvälisen siviili-ilmailujärjestön tunnus), vaikka kyseinen yhtiö ei olisi ilma-aluksen käyttäjä. Koska ilma-aluksen käyttäjä tai ilma-aluksen omistaja tunnistetaan yleensä lentosuunnitelmaan merkitystä ICAO-tunnuksesta tai rekisteritunnuksesta, asianomaista ilma-aluksen käyttäjää ei aina pystytä varmuudella tunnistamaan, ellei ilma-aluksen käyttäjä anna Eurocontrolille kalustoilmoitusta, jossa on tiedot sen käyttämistä ilma-aluksista. Laatiessaan ajan tasalle saatettua luetteloa ilma-alusten käyttäjistä komissio on ottanut huomioon ilma-alusten käyttäjien sekä hallinnointi- ja palveluyhtiöiden toimittamat kalustoluetteloilmoitukset. Ajan tasalle saatetussa luettelossa on silti edelleen joitakin hallinnointi- ja palveluyhtiöitä ja ilma-alusten rekisteritunnuksia tietojen puuttumisen vuoksi.
(6)
Sen vuoksi asetusta (EY) N:o 748/2009 olisi muutettava,
ON HYVÄKSYNYT TÄMÄN ASETUKSEN:
1 artikla
Korvataan asetuksen (EY) N:o 748/2009 liite tämän asetuksen liitteellä.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 28 päivänä tammikuuta 2010.

Labels: 13
8
3
18